Denne artikkelen omhandler det historiske landskapet som helhet.  For den osmanske provinsen Rumelia, se Rumelia eyalet.
«Tyrkia i Europa» omdirigeres hit. For den delen av dagens Tyrkia geografisk i Europa, se Øst-Trakia.
Kart over Rumelia i 1801.
**Rumelia** (osmantyrkisk: *روم ايلى*, *Rūm-ėli*; tyrkisk: *Rumeli*; i genovesiske latinske dokumenter: *Romania*; bosnisk: *Rumelija*; gresk: *Ρωμυλία*, *Romylía*, eller *Ρούμελη*, *Roúmeli*; albansk: *Rumelia*; makedonsk og serbisk: *Румелија*, *Rumelija*; bulgarsk: *Румелия*, *Rumelia*), også kjent som **Tyrkia i Europa**, er en historisk betegnelse på det som i dag kjennes som Balkan-halvøya, da det var del av Det osmanske rike.

Etymologi
---------

Den tyrkiske betegnelsen *Rûm* betyr «romersk» eller «gresk», mens *Rumelia* (tyrkisk: *Rumeli*) følgelig betyr «Romernes (eller grekernes) land», da det refererte til landområdene osmantyrkerne erobret fra Det bysantinske rike, på den tid fortsatt kjent som «Romerriket»; neologismen «bysantinske rike» ble skapt først i 1557 av den tyske historikeren Hieronymus Wolf i hans verk *Corpus Historiæ Byzantinæ*. Dermed var betegnelsen lenge i bruk i gresk, tyrkisk, albansk og slaviske språk for å betegne keiserrikets landområder.

Opprinnelig benyttet seldsjukk-tyrkerne navnet «romerlandet» (tyrkisk: *Rûm*) om Anatolia, som gradvis ble erobret fra Østromerriket av Seldsjukkrikets armeer etter slaget ved Manzikert i 1071. Det seldsjukkiske Sultanatet Rûm (1077–1307) betydde dermed opprinnelig «Sultanatet Anatolia». Etter Osmanrikets ekspansjon i Anatolia og Balkan fra andre halvdel av 1300-tallet, samt erobringen av Konstantinopel i 1453 under Mehmed 2. ble begrepet *Rumeli* («romerlandet») utelukkende benyttet for å definere Det osmanske rikets besittelser på Balkan-halvøya, som forble hovedsakelig befolket av kristne.[]

Geografi
--------

*Rumeli Hisarı* (1452), «Den rumeliske festning», på den europeiske siden av Bosporosstredet i Istanbul.
Landskapet Rumelia inkluderte provinsene Trakia, Makedonia og Moesia, dagens Bulgaria og Øst-Trakia, avgrenset i nord av elvene Sava og Donau, i vest av adriaterhavskysten, og i sør av Morea. Navnet Rumelia ble til slutt brukt om en provins bestående av Sentral-Albania og Nordvest-Makedonia, med Bitola som hovedstad.

Grunnet administrative endringer gjennomført i perioden 1870–1875 opphørte navnet å samsvare med noen politiske inndelinger. Øst-Rumelia ble etablert som en autonom provins av Det osmanske rike gjennom Berlin-traktaten i 1878, men den 6. september 1885 ble området, etter en fredelig revolusjon, forent med Bulgaria. Kosovo vilayet ble opprettet i 1877.

I dagens Tyrkia har betegnelsen *Trakya* («Trakia») i all hovedsak erstattet *Rumeli* («Rumelia») som navn på den europeiske delen av Tyrkia (provinsene Edirne, Kırklareli, Tekirdağ, nordre Çanakkale, og vestre Istanbul), selv om *Rumelia* forblir brukt i historiske kontekster og i sammenheng med balkantyrkernes, og deres etterkommeres, kultur. Området i Tyrkia refereres også til som «Øst-Trakia» eller «Tyrkisk Trakia». I Hellas har betegnelsen *Ρούμελη*, *Rumeli*, vært i bruk siden osmansk tid for å referere til Sentral-Hellas, særlig i kontrast med Peloponnes eller Morea. Ordet *Rumeli* brukes også i visse tilfeller (hovedsakelig av istanbuliske innbyggere) utelukkende om den delen av provinsen Istanbul som ligger vestafor Bosporos.

Se også
-------

* Tyrkere på Balkan
* Sultanatet Rum
* Rum Millet
* Millet (Det osmanske rike)
* De osmanske krigene i Europa
* Osmansk Hellas
* Osmansk Bulgaria
* Osmansk Makedonia
* Osmansk Serbia
* Osmansk Bosnia og Hercegovina
* Osmansk Kroatia
* Osmansk Albania
* Osmansk Montenegro
* Osmansk Kosovo
* Osmansk Romania
* Osmansk Moldova
* Osmansk Ungarn
* Osmansk Slovakia
* Osmansk Ukraina
* Den trakiske slette — *i Bulgaria*.
* Vest-Trakia — *i Hellas*.

Referanser
----------

1. ↑  Rumelia. (2016, 6. januar). I Store norske leksikon. Hentet 5. juni 2017 fra .
2. ↑  Encyclopædia Britannica – Rumelia at Encyclopædia Britannica.com
3. 1 2  Reclus, Onésime; Ibáñez, Vicente Blasco; Reclus, Élisée; Doré, Gustave (1907). *Novísima Geografía Universal*. Madrid La Edit. Española-Americana. s. 636. OCLC 432767489.  (spansk)
4. ↑  Frucht, Richard (2004). *Eastern Europe: An Introduction to the People, Lands, and Culture*. ABC-CLIO. s. 807. ISBN 1576078000.
5. ↑  Verena Knaus and Gail Warrander (2010). *Kosovo*. Bradt Travel Guides. s. 11. ISBN 1841623318.

Litteratur
----------

* 

*Denne artikkelen inneholder materiale fra* Encyclopædia Britannica *Eleventh Edition**, en publikasjon som nå er offentlig eiendom.*

|  |
| --- |
| Search Wikisource |
| Wikisource inneholder tekst fra 1911 Encyclopædia Britannica artikkel Rumelia. |
| * v
* d
* r
 |


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** BNF **·** BNF (data)
 |